EUROOPAN KOMISSIO Bryssel 29.9.2021 COM(2021) 609 final KOMISSION TIEDONANTO EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE Euroopan unionin missiot





















Komission tiedonanto Euroopan unionin missioista 1.Johdanto Eurooppalaisten reaktio äärimmäisiin sääolosuhteisiin useissa EU-maissa tänä kesänä osoitti eurooppalaisen solidaarisuuden ja yhteistyön vahvuuden ja merkityksen. Euroopan maat kiirehtivät auttamaan toisiaan maastopalojen torjumisessa ja tulvien aiheuttamien vahinkojen korjaamisessa ja tarjosivat taloudellista tukea kotinsa menettäneille. Nämä luonnonkatastrofit vahvistavat jälleen kerran sen, että Euroopassa ja maailmassa vallitsee ilmastohätätila ja biologisen monimuotoisuuden kriisi. Terveydellisiä ja sosioekonomisia haasteita aiheuttanut koronapandemia on osoittanut selvästi, että kriisistä selvitään parhaiten solidaarisuuden, koordinoitujen toimien ja riippumattoman tieteen avulla, joista viimeksi mainitun osuus on ratkaisevan tärkeä. Se oli myös vahva muistutus siitä, että mikään kriisi ei synny yksin. Vaikka pandemialla on ollut myönteisiä vaikutuksia esimerkiksi kaupunkien ilmanlaatuun tai naapuruusavun lisääntymiseen paikallisesti, se on vaikuttanut myös muihin terveysriskeihin, kuten syöpiin, koska se on vähentänyt niiden ennaltaehkäisyä, varhaista havaitsemista, diagnosointia ja hoitoa. Näissä ilmasto- ja terveyskriiseissä kaikkien yhteiskunnallisten toimijoiden on yhdistettävä voimansa uusilla ja innovatiivisilla tavoilla. Nykytilanteen jatkuminen ei ole vaihtoehto. Eurooppalaiset ovat tietoisia siitä, että toimilla on kiire, ja antavat vahvan tukensa tieteelle ratkaisujen löytämisessä. Tämä antaa ainutlaatuisen sysäyksen uudenlaiselle tutkimus- ja innovaatiopolitiikalle. Näinä vaikeina aikoina syntyneen ryhmähengen ja yhteistyövalmiuden voimin voimme muokata tulevaisuuttamme rohkeasti ja kunnianhimoisesti sellaiseksi, jossa haluamme elää. Tätä silmällä pitäen Euroopan parlamentti ja Euroopan unionin neuvosto ovat valtuuttaneet komission ottamaan käyttöön uuden tavan työskennellä eri toimintapolitiikkojen, asiantuntemuksen ja tieteen aloilla sekä suorassa yhteistyössä yritysten, paikallisyhteisöjen ja innovaatioyhteisön kanssa: EU:n missiot. EU:n missioiden juuret ovat tutkimuksessa ja innovoinnissa. Missioilla pyritään ratkomaan yhteiskunnallisia ongelmia ja luomaan uusia yhteyksiä kansalaisten ja Euroopan unionin välille. Tavoitteena on innostaa ja voimaannuttaa kansalaisia niin, että he pystyvät parantamaan niin omaa elämäänsä kuin muidenkin ihmisten elämää. Tämä on tilaisuus tehdä yhteistyötä terveellisen, vihreän ja digitaalisen tulevaisuuden hyväksi. Tämä on missio. 2.EU:n missiot EU:n missioiden lähtökohtana on se, että monimutkaiset yhteiskunnalliset haasteet vaativat Euroopan laajuisia koordinoituja toimia. Missioilla tuetaan tämän komission kunnianhimoisia painopisteitä, ja niissä tunnustetaan, että on mentävä nykyisiä välineitä pidemmälle. Missioilla on määrä tuottaa tuloksia uuden tutkimuksen ja innovoinnin roolin kautta Horisontti Eurooppa -ohjelman puitteissa yhdistettynä koordinoituun, kokonaisvaltaiseen lähestymistapaan ja uuteen suhteeseen kansalaisten kanssa. EU:n missioissa asetetaan rohkeita, konkreettisia ja mitattavissa olevia tavoitteita tarkasti määritellyssä aikataulussa, jonka aikana tuloksia voidaan realistisesti odottaa. Missioita seurataan ja arviointeja tehdään jatkuvasti. Missiot ovat komission koordinoitu pyrkimys yhdistellä vaadittavat resurssit eri rahoitusohjelmista, toimintapolitiikoista ja lainsäädäntökeinoista, tietopalveluista ja ‑lähteistä ja muusta toiminnasta missiotavoitteiden saavuttamista varten. Missioissa pyritään kaikin tavoin saamaan mukaan julkisia ja yksityisiä toimijoita, kuten EU:n jäsenvaltioita, alue- ja paikallishallintoja, tutkimuslaitoksia ja yrittäjiä sekä julkisia ja yksityisiä sijoittajia, jotta voidaan luoda todellisia ja pysyviä vaikutuksia. Erityisen ratkaiseva missioiden osatekijä on yhteys paikallisyhteisöihin ja Euroopan unionin kansalaisten, sen ihmisten osallistuminen, jotta varmistetaan näiden uusien ratkaisujen ja lähestymistapojen omaksuminen ja käyttöönotto yhteiskunnassa. Missioissa tuetaan suoraan prioriteetteja, kuten Euroopan vihreän kehityksen ohjelmaa, EU:n syöväntorjuntasuunnitelmaa, ihmisten hyväksi toimivaa Eurooppaa, uusi eurooppalainen Bauhaus -aloitetta sekä EU:n uudistettua teollisuuden kilpailukykyä koskevaa ohjelmaa ja EU:n avaruusohjelmaa, ja ne kaikki tukevat Yhdistyneiden kansakuntien kestävän kehityksen tavoitteita. Lainsäätäjät yksilöivät ja hyväksyivät viisi missiota, joita asiantuntijoiden muodostamat missiolautakunnat kehittivät edelleen sidosryhmien ja kansalaisten kanssa käytyjen laajojen kuulemisten pohjalta. Nyt komissio aloittaa EU:n viiden mission täytäntöönpanon: Ilmastonmuutokseen sopeutuminen: tuetaan vähintään 150:tä Euroopan aluetta ja yhteisöä, jotta niistä tulisi ilmastonmuutoksen kestäviä vuoteen 2030 mennessä. Tässä missiossa käännetään ilmastonmuutokseen sopeutumisen aiheuttama kiireellinen haaste tilaisuudeksi tehdä Euroopasta kestävä, oikeudenmukainen ja valmis selviytymään ilmastonmuutokseen liittyvistä häiriöistä, kuten äärimmäisistä sääolosuhteista, maastopaloista ja tartuntataudeista. Missiossa tuetaan Euroopan alueita valmistautumisessa väistämättömiin muutoksiin ja ääri-ilmiöihin ja jaetaan kokemuksia ja ratkaisuja ihmishenkien ja toimeentulon menetysten estämiseksi. Syöpä: parannetaan vuoteen 2030 mennessä yli kolmen miljoonan ihmisen elämää ehkäisemällä ja hoitamalla syöpäsairauksia, pidentämällä syöpäpotilaiden elämää ja parantamalla potilaiden ja heidän perheidensä elämänlaatua. Missiossa tuetaan jäsenvaltioita, alueita ja yhteisöjä syövän torjunnassa, ja koronapandemian repimässä tilanteessa entistäkin suuremmalla syyllä. Missiossa lisätään tietoa syövästä, tehostetaan sen ennaltaehkäisyä, optimoidaan sen diagnosointia ja hoitoa, parannetaan potilaiden ja heidän perheidensä elämänlaatua ja varmistetaan tasapuolinen pääsy hoitoon kaikkialla Euroopassa. Missiossa asetetaan kansalaiset, myös potilaat, tutkimuksen ja innovoinnin keskiöön ja tutkimus ja innovointi puolestaan politiikan kehittämisen keskiöön. Ennallistetaan valtameriä ja vesistöjä vuoteen 2030 mennessä

Ihmisen aiheuttamat ilmastosta johtuvat muutokset aiheuttavat vakavan vaaran valtamerille ja vesistöille ja siten myös yhteiskunnillemme. Uuden systeemisen lähestymistavan mukaisesti missiossa käsitellään valtamerta ja vesistöjä yhtenä kokonaisuutena, ja ne ovat keskeisessä asemassa ilmastoneutraaliuden saavuttamisessa ja luonnon ennallistamisessa. Missio auttaa saavuttamaan seuraavat EU:n tavoitteet: EU:n merialueista 30 prosentin osuuden suojeleminen, meriekosysteemien ja vapaiden jokien ennallistaminen 25 000 kilometrin pituudelta, pilaantumisen estäminen ja poistaminen vähentämällä muoviroskaa merellä, ravinteiden hävikkiä ja kemiallisten torjunta-aineiden käyttöä 50 prosentilla sekä sinisen talouden muuttaminen ilmastoneutraaliksi kiertotaloudeksi, jossa merenkulun nettopäästöt ovat nollassa.

Luodaan 100 ilmastoneutraalia ja älykästä kaupunkia vuoteen 2030 mennessä Kaupungit tuottavat yli 70 prosenttia maailman hiilidioksidipäästöistä, ja siksi niillä on keskeinen rooli ilmastoneutraaliuden saavuttamisessa vuoteen 2050 mennessä. Vähintään 100:aa kaupunkia autetaan saavuttamaan ilmastoneutraalius vuoteen 2030 mennessä. Ne laativat tiiviissä yhteistyössä kansalaisten kanssa ilmastokaupunkisopimuksia, joissa esitetään yksityiskohtaisesti strategia ilmastoneutraaliuden saavuttamiseen tähtäävien innovatiivisten ja digitaalisten ratkaisujen käyttöönottamiseksi ja seuraamiseksi. Ne johtavat ilmastoinnovointia ja osoittavat hiilen vähentämiseen ratkaisuja, joiden avulla kaikki muut kaupungit voivat seurata niiden esimerkkiä vuoteen 2050 mennessä. Euroopan maaperäsopimus: luodaan 100 elävää koealuetta ja kärkihanketta johtamaan maaperän tervehdyttämistä vuoteen 2030 mennessä Elämä maapallolla on riippuvaista terveellisestä maaperästä, joka on uhattuna kaikkialla maailmassa. Euroopassa 60–70 prosenttia maaperästä katsotaan heikentyneeksi, mikä altistaa meidät entistä enemmän puutteelliselle ruokaturvalle ja äärimmäisille sääilmiöille. Missiossa tehdään yhteistyötä ihmisten kanssa ja luodaan tuloksellisia kumppanuuksia eri alojen ja alueiden välille maaperän suojelemiseksi ja ennallistamiseksi Euroopassa ja sen ulkopuolella. Siinä edistetään niiden vihreän kehityksen ohjelman tavoitteiden saavuttamista, jotka liittyvät kestävään maatalouteen, ilmastokestävyyteen, biologiseen monimuotoisuuteen ja saasteettomuuteen. 3.Vaikuttavuus Tutkimuksen ja innovoinnin uusi rooli Missioiden selvä lähtökohta on tutkimuksessa ja innovoinnissa: tutkimus- ja innovointitoimet ohjaavat tulosten saavuttamista kunkin mission konkreettisten tavoitteiden pohjalta. Missiot ulottuvat paljon pidemmälle kuin yksittäinen tutkimushanke. Kunkin mission tavoite on perustana tutkimus- ja innovointitoimien kokonaisuudelle, johon kuuluu eri aiheita ja eri aloja koskevaa perustutkimusta ja soveltavaa tutkimusta. Missioissa korostetaan olemassa olevien ja uusien ratkaisujen, myös sosiaalisten innovaatioiden, demonstrointia, käytön laajentamista ja replikointia. Näin varmistetaan räätälöidyn innovoivan lähestymistavan soveltaminen, mihin kuuluu sosiaalinen innovointi, jossa ratkaisut mukautetaan täysin paikallisiin olosuhteisiin. Vähittäiset muutokset eivät myöskään riitä. Nämä haasteet vaativat käänteentekevää kehitystä, uusia ideoita ja riskinottoa. Missioissa omaksutaan rajoja rikkovia ajattelutapoja edistämällä kokeiluja ja alhaalta ylöspäin suuntautuvia ratkaisuja tavoitteiden saavuttamiseksi. Niissä myös tuetaan oppi- ja koulutuslaitoksia niiden keskeisessä roolissa kansalaisten kykyjen, tietojen ja taitojen kehittämisessä. Juuri tämä avoin, osallistava ja innovatiivinen yhteistyö, jossa kiinnitetään huomiota myös sosiaalisiin vaikutuksiin ja muutoksiin sekä niihin liittyviin tarpeisiin tehdä sosiaalisia investointeja ja laatia uusia opetussuunnitelmia, lisää mahdollisuuksia löytää ratkaisuja missioiden kohteena oleviin monimutkaisiin yhteiskunnallisiin haasteisiin. Yhteistyöllä myös edistetään spin-off-vaikutuksia ja yksityisten investointien joukkoistamista sekä tuetaan tutkijoiden osaamisen kehittymistä ja työuria. Missiot tarjoavat ainutlaatuisen tilaisuuden Missiot tarjoavat ainutlaatuisen tilaisuuden yhdistää toisiinsa julkisen sektorin valmius tukea kokeiluja ja hyväksyä epäonnistumisia ja yksityisen sektorin kyky innovoida ja tuottaa käänteentekeviä uutuuksia. Esimerkkejä missioista ·Ilmastonmuutokseen sopeutumista koskevassa missiossa tuotetaan 75 systeemisiin muutoksiin liittyvää suuren mittakaavan esittelyhanketta, joiden tarkoituksena on varautua tulvien kaltaisiin merkittäviin ilmastonmuutoksesta johtuviin ilmiöihin. Hankkeet sovitetaan paikallisiin olosuhteisiin, ja niissä yhdistetään tekniset toimenpiteet luontoon perustuviin ratkaisuihin. ·Syöpää koskeva missio ja EU:n syöväntorjuntasuunnitelma auttavat luomaan uusia kattavia syöpäinfrastruktuureja, joiden tarkoituksena on parantaa potilaiden mahdollisuuksia saada laadukasta syöpähoitoa ja päästä mukaan kliinisiin tutkimuksiin. Niiden luominen edellyttää hyvin kohdennettua EU:n lähestymistapaa, jossa otetaan huomioon kunkin terveydenhuoltojärjestelmän erityispiirteet sekä olemassa oleva eriarvoisuus. Päätöksentekijöiden, tutkijoiden, terveydenhuollon ammattilaisten ja potilaiden tiivis yhteistyö on ratkaisevan tärkeä osatekijä. ·Valtamerien ja vesistöjen ennallistamista koskevassa missiossa edistetään digitaalista valtameri- ja vesistötietämysjärjestelmää, johon sisältyy valtamerten digitaalisen kaksosen valmistelu integroitavaksi Digitaalinen Eurooppa -ohjelman Destination Earth -aloitteeseen. Missiossa pilotoidaan ja testataan uraauurtavaa tutkimusta ja innovointia valtamerten ja vesistöjen kartoittamiseksi, seuraamiseksi, ennustamiseksi, hallitsemiseksi ja ennallistamiseksi niihin kohdistuvien ilmastonmuutoksen aiheuttamien haittojen ja ihmisen toiminnan aiheuttamien paineiden vuoksi. Missio perustuu olemassa oleviin ja suunniteltuihin eurooppalaisiin infrastruktuureihin ja palveluihin, kuten Copernicus-ohjelmaan ja EMODnetiin, ja laajentaa niitä. ·Ilmastoneutraaleja ja älykkäitä kaupunkeja koskevalla missiolla tuetaan laajamittaisia tutkimus- ja innovointitoimia, joissa kehitetään, testataan, demonstroidaan ja skaalataan innovatiivisia ratkaisuja ilmastoneutraaliuden edistämiseksi kaupungeissa eri sektoreilla. Tämä vauhdittaa kaupunkien valmiuksia saavuttaa ilmastoneutraalius ja auttaa kaupunkeja muodostumaan keskuksiksi, joissa keskitytään innovatiivisten ratkaisujen skaalaukseen. ·Euroopan maaperäsopimusta koskevassa missiossa asetetaan yhteisöt ja sidosryhmät innovaatioprosessin keskiöön. Missiossa otetaan ensimmäistä kertaa laajamittaisesti käyttöön 100 elävää koealuetta ja kärkihanketta, joissa monenlaiset ihmiset ja yritykset voivat yhdessä lisätä tietämystä ja luoda todellisissa olosuhteissa ratkaisuja ja osoittaa niiden arvon. Kokonaisvaltainen lähestymistapa EU:n missioissa tiedostetaan, että yhteiskunnalliset haasteet edellyttävät kattavaa ja kokonaisvaltaista lähestymistapaa, joka ylittää politiikkojen, ohjelmien ja hallinnon eri tasojen rajat. Missiot helpottavat tällaista lähestymistapaa, koska niissä on heti alussa selvä tavoite ja yhteisymmärrys siitä, mihin mennessä tavoite on saavutettava. Todellisia vaikutuksia syntyy sen ansiosta, että missioissa pystytään kokoamaan kaikki toimijat – hallinnon eri tasot, tutkijat ja innovoijat, oppilaitokset, pienet ja suuret yritykset, sijoittajat ja kansalaisyhteiskunta – näiden konkreettisten ja saavutettavissa olevien tavoitteiden taakse. Lähestymistavan ansiosta voidaan alusta alkaen tunnistaa tarvittavat toimijat, politiikat ja välineet ja varmistaa kaikkien osapuolten yhteinen vastuu ja sitoumukset. EU:n missioiden toteuttamissuunnitelmien laadinnan ohjaamista varten on perustettu erityinen komission hallintomalli, jonka avulla varmistetaan koordinointi ja määritetään synergioita mission tavoitteiden tueksi. Jäsenvaltioiden ja assosioituneiden maiden tiivis osallistuminen on ratkaisevan tärkeää, jotta voidaan saavuttaa missioiden tavoitteet ja mukauttaa missiot kansallisiin strategioihin. Missioissa määritetään mahdollista täydentävyyttä alueellisten strategioiden ja älykkään erikoistumisen strategioiden kanssa ja autetaan näin kuromaan umpeen jäsenvaltioiden ja alueiden välistä innovointikuilua. Tässä ovat tukena alueiden komitea sekä Euroopan pk-yritysten ja innovoinnin tukiverkostot.

Esimerkkejä missioista ·Ilmastoneutraaleja ja älykkäitä kaupunkeja koskevassa missiossa sovelletaan kysyntälähtöistä lähestymistapaa, ja missiofoorumi tarjoaa kaupungeille ilmastoneutraaliuteen siirtymisessä tarvittavaa teknistä, sääntelyyn liittyvää ja taloudellista asiantuntemusta. Missiossa tuetaan myös useita erilaisia tutkimuksen ja innovoinnin demonstrointihankkeita ja pilotteja, jotka vastaavat kaupunkien ilmaisemiin tarpeisiin ja joihin osallistuvat kaikki asiaankuuluvat toimijat täysipainoisesti kansallisella ja paikallisella tasolla. ·Syöpämissiossa käynnistetään ainutlaatuinen yhteistyö jäsenvaltioiden ja sidosryhmien kanssa alueellisella, kansallisella ja EU:n tasolla. Uuden yhteisen hallintomallin ja jäsennellyn vuoropuhelun avulla varmistetaan syöpään liittyvän tutkimuksen, innovoinnin ja politiikan kehityksen järjestelmällinen ja tuloksellinen integrointi Euroopassa. ·Valtamerien ja vesistöjen ennallistamista koskeva missio kokoaa kaikki asiaankuuluvat toimijat saman pöydän ääreen toteuttamista koskevien hankesuunnitelmien kautta. Hankesuunnitelmien mukaan kumppanit sitoutuvat perustamaan vesistöaluetason kärkihankkeita, joiden avulla ratkaistaan yhteisiä rajat ylittäviä ongelmia, kuten meriekosysteemien ennallistaminen ja saastuminen, ja tuetaan ilmastoneutraalia sinistä taloutta kaikkialla EU:ssa. Uusi suhde kansalaisiin Toinen tärkeä uusi tekijä missiossa on se, miten ihmiset ja erityisesti nuoret, yhteisöt ja työmarkkinaosapuolet otetaan mukaan toimintaan. Kaikkialla Euroopassa on uusia osallistavaa demokratiaa koskevia, digitaalisten teknologioiden kaltaisia mahdollisuuksia, jotka on suunniteltu niin, että ne pystyvät torjumaan vihamieliset toimijat. Niiden ansiosta on mahdollista ja tarpeen pohtia uudelleen, miten kansalaiset voivat auttaa muokkaamaan, toteuttamaan ja seuraamaan toimintapolitiikkoja, joilla voi olla myönteinen vaikutus heidän elämäänsä. Missioilla luodaan uusi tapa etsiä ratkaisuja, ja ne on laadittu siten, että ihmisten osallistuminen niihin on helppoa ja houkuttelevaa. Niissä keskitytään selviin ja konkreettisiin tavoitteisiin, mikä konkretisoi Euroopan unionin tason toimien lisäarvoa, lisää niiden kiinnostavuutta ja helpottaa niihin sitoutumista. Sosiaalisella innovoinnilla ja kansalaistieteellä on valtavat mahdollisuudet edistää missioiden tavoitteiden saavuttamista. Vuosina 2019 ja 2020 järjestettiin eri puolilla Eurooppaa missiolautakuntien ja kansalaisten välisiä keskusteluja ja tiedonvaihtotilaisuuksia, joissa oli tarkoituksena saada palautetta ja kommentteja missiolautakuntien ehdotuksista. Niitä jatketaan missioiden toteutus- ja seurantavaiheissa kullekin missiolle suunniteltujen keinojen avulla ja tukien missioiden välistä vuoropuhelua. Euroopan tulevaisuuskonferenssin eri osia on mukautettu tukemaan kansalaisten kanssa käytävää vuoropuhelua sen paneeleissa, ja tällaisen vuoropuhelun tukemiseksi missioiden elinkaaren aikana kehitetään erityiskeinoja. Esimerkkejä missioista: ·Ilmastonmuutokseen sopeutumista koskevassa missiossa tuetaan siihen osallistuvia alueita kansalaisten kuulemisessa ja suorassa osallistamisessa – esimerkiksi paneelien tai helpoimmin lähestyttävien keinojen avulla – viranomaisten ja yritysten kanssa alueellisten ilmastoriskisuunnitelmien ja muutostoimien laatimiseksi. ·Ilmastoneutraaleja ja älykkäitä kaupunkeja koskevaan missioon osallistumaan valitut kaupungit ottavat asukkaat mukaan laatimaan ilmastokaupunkisopimusten tavoitteita, joiden avulla ilmastoneutraalius saavutetaan vuoteen 2030 mennessä. Paikallisesti organisoituja kansalaistoimia pidetään aktiivisesti mukana myös toteuttamisessa, mikä vahvistaa paikallisviranomaisten käynnistämien toimien omistajuutta ja oikeutusta. ·Euroopan maaperäsopimusta koskeva missio antaa kansalaisille mahdollisuuden olla ”maaperänhoitajia”. Kansalaiset hyötyvät mahdollisuuksista saada käytännön kokemuksia siitä, miten maaperän terveys vaikuttaa heidän elämäänsä. Heitä myös kannustetaan osallistumaan kansalaistiedealoitteisiin, kuten tietojen keräämiseen maaperän seurantaa varten. ·Nuoret kutsutaan avuksi planeetan suojeluun suunniteltujen Euroopan ilmastosolidaarisuusjoukkojen kautta 4.Päätelmät EU:n missiot on suunniteltu niin, että asiat tehdään toisin. Ne ovat innovatiivinen tapa tehdä yhteistyötä, vastata haasteisiin ja parantaa kansalaisten elämää Euroopassa ja sen ulkopuolella. Missioiden konkreettiset tavoitteet ja niiden tulosten saavuttamiseksi vuoteen 2030 mennessä asetettu aikataulu auttavat mittaamaan edistymistä ja kokoamaan eurooppalaisten tukea eri maissa, aloilla ja tieteenaloilla. Komissio ottaa käyttöön tarkoituksenmukaiset välineet ja resurssit missioiden tavoitteiden saavuttamiseksi. Komissio myöntää viiden mission toteutuksen käynnistämistä varten Horisontti Eurooppa -ohjelmasta 1,89 miljardia euroa kaudella 2021–2023. Ensimmäinen pääerä on käytettävissä joulukuun 2021 loppuun mennessä. Komissio tekee viidestä missiosta ja tulevista rahoitustarpeista arvion viimeistään vuonna 2023. Missioissa on niiden tavoitteiden saavuttamiseksi mahdollistettava yhteisen oppimisen ja kokeilujen innovointi kaikkialla Euroopassa, mikä voidaan toteuttaa ottamalla mukaan yhteisöt ja julkishallinto. Ratkaisevana menestystekijänä on jäsenvaltioiden, alueiden, paikallisviranomaisten, tutkijoiden, innovoijien, yksityisen sektorin, kansalaisten, kansalaisyhteiskunnan ja sijoittajien aktiivinen osallistuminen. Olennaisia ovat myös Euroopan parlamentin tuki ja panos esimerkiksi syöväntorjuntaa käsittelevän erityisvaliokunnan työn kautta. Lisäksi kansainvälistä profiilia on kehitettävä. Kaikkien asiaankuuluvien toimijoiden kanssa järjestetään lähikuukausina keskusteluja, joissa määritellään yhteistyö ja asetetaan niiden osallistumista missioiden tavoitteiden saavuttamiseen koskevat odotukset. Kunnianhimoiset sitoumukset lähes vuosikymmenen aikajänteellä ovat rohkea ja välttämätön irtiotto perinteisestä toimintapolitiikkojen laadinnasta. Haasteiden luonne ja mahdolliset hyödyt edellyttävät päättäväisiä toimia. On aika olla rohkea.





Liite – Missioiden tietokoosteet Ilmastonmuutokseen sopeutuminen vähintään 150 Euroopan alueen ja yhteisön tukemiseksi, jotta niistä tulisi ilmastonmuutoksen kestäviä vuoteen 2030 mennessä Miksi Euroopan unionin missio? Ilmastonmuutos aiheuttaa terveydelle ja taloudelle välittömän uhkan, koska se lisää muun muassa seuraavien äärimmäisten sääilmiöiden esiintymistiheyttä ja voimakkuutta: ·tulvat ·hurrikaanit ·metsäpalot ·lämpöaallot ·kuivuudet. EU:ssa ilmastonmuutoksen vaikutukset maksavat jo nyt vähintään 12 miljardia euroa vuodessa. Arvioiden mukaan nämä tappiot kasvavat nopeasti, jos emme toimi nyt. Mahdollisuudet Alueita tuetaan muutoksessa ilmastokestäviksi auttamalla niitä ·valmistautumaan väistämättömiin muutoksiin ja ääri-ilmiöihin ·jakamaan kokemuksia ja ratkaisuja, joista on hyötyä monella tavoin ·ehkäisemään merkittäviä taloudellisia tappioita. Tavoitteet Mission tarkoituksena on

·tukea alueita niiden ilmastoriskien ja -mahdollisuuksien ymmärtämisessä niihin varautumisessa ja niiden hallinnassa ·tukea alueita muutospolkujen ja -toimien kehittämisessä ·tukea innovatiivisia ilmastokestävyysratkaisuja ja auttaa löytämään niille lisärahoitusta ·nopeuttaa vähintään 150 alueen muuttamista ilmastonmuutoksen kestävää tulevaisuutta varten ·toteuttaa vähintään 75 suuren mittakaavan demonstraatiota, jotka koskevat ilmastokestävyyteen tähtääviä systeemisiä muutoksia. Toimet ·Perustetaan mission toteuttamisfoorumi tukemaan ja koordinoimaan mission toteuttamista ja avustamaan siihen osallistuvia alueita. ·Ohjataan missioon Horisontti Eurooppa -ohjelmasta kaudella 2021–2023 yhteensä 368,36 miljoonaa euroa. ·Missioon osallistuu aluksi 60–100 aluetta, joilla toteutetaan ensimmäiset toimet vuosina 2021–2023. ·Sen jälkeen missiossa tuetaan innovatiivisten ilmastokestävyysratkaisujen kehittämistä ja toteuttamista paikan päällä vielä 50–100 muun alueen kanssa. Syöpä – parannetaan vuoteen 2030 mennessä yli kolmen miljoonan ihmisen elämää ehkäisemällä ja hoitamalla syöpäsairauksia, pidentämällä syöpäpotilaiden elämää ja parantamalla potilaiden ja heidän perheidensä elämänlaatua Miksi Euroopan unionin missio? Syöpä on suuri ja kasvava yhteiskunnallinen haaste ja aiheuttaa valtavia ja lisääntyviä paineita terveysjärjestelmille, mikä vähentää diagnoosin tai hoitoa ajoissa saavien ihmisten määrää: ·EU:ssa syöpädiagnoosin saa vuosittain 2,7 miljoonaa ihmistä (määrä tulee kasvamaan). ·Syöpään kuolee vuosittain 1,3 miljoonaa ihmistä (määrä tulee kasvamaan). ·Syövän kokonaiskustannukset olivat Euroopassa vuonna 2018 arviolta 199 miljardia euroa. Näihin haasteisiin ei voida vastata nykyisillä, usein hajanaisilla toimilla EU:n, kansallisella ja alueellisella tasolla, varsinkaan koronapandemian aiheuttamien häiriövaikutusten vuoksi. Mahdollisuudet

Nämä haasteet tarjoavat syöpää koskevalle missiolle ainutlaatuisen mahdollisuuden ·parantaa syövän torjuntaa kaikkialla Euroopassa ·asettaa kansalaiset, myös potilaat, tutkimuksen ja innovoinnin keskiöön ·varmistaa tutkimuksen ja innovoinnin järjestelmällinen sisällyttäminen politiikan kehittämiseen ja tukea Euroopan syöväntorjuntasuunnitelman toteuttamista. Tavoitteet Mission tarkoituksena on yhdessä EU:n syöväntorjuntasuunnitelman kanssa ·toteuttaa strateginen T&I-ohjelma, jolla lisätään tietämystä syövästä ·suunnitella toimivia syövänehkäisystrategioita ·kehittää uusia seulonnan ja varhaisen havaitsemisen menetelmiä ·mahdollistaa varhaisemmat diagnoosit ja parempi hoito ·parantaa potilaiden ja heidän perheidensä elämänlaatua ·tarjota räätälöityä tukea valtioille, alueille ja yhteisöille ·käynnistää syöpään liittyvä korkean tason yhteistyö. Toimet ·Horisontti Eurooppa -ohjelmasta myönnetään kaudella 2021–2023 mission toteuttamiseen yhteensä 378,2 miljoonaa euroa. ·Perustetaan EU-foorumi ”UNderstanding CANcer.eu” (UNCAN.eu) ja Euroopan syöpäpotilaiden digitaalinen keskus ja tuetaan kattavien syöpäinfrastruktuurien verkostoa. Ennallistetaan valtameriä ja vesistöjä vuoteen 2030 mennessä

Miksi Euroopan unionin missio? Elämä maapallolla on riippuvaista toisiinsa kytkeytyvien valtamerien, merien ja sisävesistöjen muodostaman järjestelmän terveydestä. Järjestelmä kattaa noin 75 prosenttia maapallon pinta-alasta. Tämä järjestelmä säätelee ilmastoa ja tuottaa happea, juomavettä, puhdasta energiaa ja ruokaa. Ihmisen aikaansaamat muutokset aiheuttavat kuitenkin vakavan vaaran valtamerille ja vesistöille ja johtavat ·pilaantumiseen ·biologisen monimuotoisuuden häviämiseen ·äärimmäisiin sääilmiöihin, kuten tulviin, kuivuuteen ja lämpöaaltoihin. Meidän on toimittava nyt, jotta voimme kääntää valtamerien ja vesistöjen tilan heikkenemisen kehityssuunnan. Mahdollisuudet Valtamerten ennallistamisella ja vesistöjen tervehdyttämisellä voi olla keskeinen rooli seuraavien tavoitteiden saavuttamisessa: ·Ilmastoneutraalius  Valtameret ja vesistöt ovat merkittäviä hiilinieluja ja ilmastonmuutokseen sopeutumisen kannalta olennaisia. ·Biologinen monimuotoisuus  Valtamerien ja vesistöjen lajisto on runsas ja monimuotoinen. ·Taloudellinen hyvinvointi  Valtamerien arvioidaan tuottavan vuoteen 2030 mennessä 2,5 biljoonaa euroa vuodessa. Tavoitteet Mission tarkoituksena on ·suojella ja ennallistaa vesiekosysteemejä: o≥ 30 prosenttia EU:n merialueesta suojellaan o≥ 10 prosenttia EU:n merialueesta suojellaan tiukasti o≥ 25 000 km vapaina virtaavia jokia ennallistetaan

omeri- ja rannikkoekosysteemejä ennallistetaan ·estää ja poistaa pilaantumista: o≥ 50 prosenttia vähemmän muoviroskaa merissä o≥ 30 prosenttia vähemmän mikromuovia päätyy ympäristöön o≥ 50 prosenttia vähemmän ravinnehävikkiä o≥ 50 prosenttia vähemmän kemiallisten lannoitteiden käyttöä ja riskejä ·tehdä EU:n sinisestä taloudesta hiilineutraalia ja kiertotalouteen perustuvaa: omerenkulun nettopäästöt nollaan ovesiviljelystä hiiletön ja ympäristövaikutuksiltaan vähäinen omeri- ja vesiympäristöjen käytöstä kiertoon perustuva, vähähiilinen ja monipuolinen. Toimet ·Myönnetään Horisontti Eurooppa -ohjelmasta kaudella 2021–2023 yhteensä 344,16 miljoonaa euroa mission toteutustukeen; tähän saadaan rahoitusta myös muun muassa Euroopan meri-, kalatalous- ja vesiviljelyrahastosta, InvestEU-rahastosta ja muista ohjelmista, kuten EU:n avaruusohjelmasta. ·Käynnistetään suurilla meri- ja vesistöalueilla kärkihankkeita, joissa voidaan pilotoida, demonstroida ja ottaa käyttöön ratkaisuja mission tavoitteiden saavuttamiseksi. ·Laaditaan kärkihankkeiden toteutussuunnitelmia, joilla varmistetaan hallinnollinen ja poliittinen sitoutuminen. ·Perustetaan EU:n laajuisia ”sinisiä puistoja” uusia ennallistamis- ja suojelumahdollisuuksia varten, ja laajennetaan merien suojelualueiden verkostoja. ·Luodaan digitaalinen valtameri- ja vesistötietämysjärjestelmä, johon sisältyy Destination Earth -aloitteen toimintaa edistävä toimi, valtameren digitaalisen kaksosen valmistelu, ja parannetaan valtamerien terveyden ympäristöseurantaa vesihuollon toimivuuden tueksi. ·Yhdistetään, mobilisoidaan ja valtuutetaan EU:n kansalaisia ja paikallisyhteisöjä toteuttamaan toimia valtamerien ja vesistöjen ennallistamiseksi. Tavoitteena on nykyistä osallistavampi toimintatapa. Luodaan 100 ilmastoneutraalia ja älykästä kaupunkia vuoteen 2030 mennessä

Miksi Euroopan unionin missio? Kaupungeilla on keskeinen rooli ilmastoneutraaliuden saavuttamisessa vuoteen 2050 mennessä, sillä ·niiden osuus EU:n maa-alasta on vain neljä prosenttia ·niissä asuu 75 prosenttia EU:n kansalaisista ·niiden osuus maailman energiankulutuksesta on yli 65 prosenttia ·ne tuottavat yli 70 prosenttia maailman hiilidioksidipäästöistä. Useat kaupungit ovat sitoutuneet kasvihuonekaasupäästöjen vähentämiseen, mutta vain muutama kaupunki on hyväksynyt vuodeksi 2030 asetetun ilmastoneutraaliustavoitteen. Mahdollisuudet Ilmastoneutraalit ja älykkäät kaupungit ·edistävät merkittävästi EU:n 55 prosentin päästövähennystavoitteita ·tarjoavat kansalaisille puhtaampaa ilmaa, turvallisempaa liikennettä ja vähemmän ruuhkia ·johtavat ilmasto- ja digitaalista innovointia ja tekevät Euroopasta innovatiivisten yritysten investoinneille ja päteville työntekijöille houkuttelevan ·ovat paikkoja, joissa ”politiikka kohtaa ihmisen” ja joissa Euroopan vihreän kehityksen ohjelma on läsnä eurooppalaisten arjessa ·innostavat muita kaupunkeja Euroopassa ja sen ulkopuolella pyrkimään ilmastoneutraaliuteen. Tavoitteet Missiossa otetaan mukaan paikallisviranomaiset, kansalaiset, yritykset, sijoittajat ja alueelliset ja kansalliset viranomaiset 1.100 ilmastoneutraalin ja älykkään kaupungin luomiseen vuoteen 2030 mennessä 2.sen varmistamiseen, että kaupungit toimivat kokeilu- ja innovointikeskuksina, joiden esimerkkiä kaikki Euroopan kaupungit voivat seurata vuoteen 2050 mennessä. Toimet ·Horisontti Eurooppa -ohjelmasta ohjataan kaudella 2021–2023 yhteensä 359,29 miljoonaa euroa mission toteutustukeen.

·Missiofoorumi tarjoaa kaupungeille teknistä, sääntelyyn liittyvää ja taloudellista tukea (2021). ·Kaupungit valmistelevat, allekirjoittavat ja panevat täytäntöön ilmastokaupunkisopimukset, jotka on laadittu yhdessä kansalaisten ja paikallisten sidosryhmien kanssa ja jotka niiden pormestari tai poliittinen edustaja on allekirjoittanut. o2021: kiinnostuksenilmaisupyyntö. o2022: kaupunkien valinta ja ensimmäisten ilmastokaupunkisopimusten valmistelu. ·Käynnistetään T&I-hankekokonaisuus (2023). ·Maailmanlaajuinen tietämyksenvaihtokeskus helpottaa tietämyksen vaihtoa kaupunkien välillä Euroopassa ja sen ulkopuolella (2023). ·Mission oma merkki antaa näkyvyyttä ja luo rahoitusmahdollisuuksia esimerkiksi yhteistyössä Euroopan investointipankkiryhmän kanssa. ·Kansallisten, paikallisten ja alueellisten viranomaisten kanssa toimiva verkosto auttaa lisäämään kaupunkien muutosvalmiutta kohti ilmastoneutraaliutta kussakin maassa. Euroopan maaperäsopimus – luodaan 100 elävää koealuetta ja kärkihanketta johtamaan maaperän tervehdyttämistä vuoteen 2030 mennessä Miksi Euroopan unionin missio? Elämä maapallolla on riippuvaista terveestä maaperästä, joka on uhattuna Euroopassa ja muualla maailmassa: ·Maaperä on perustana 95 prosentille elintarvikkeista ja muista keskeisistä ekosysteemipalveluista, kuten puhtaasta vedestä, biologisesta monimuotoisuudesta ja ilmaston säätelystä. EU:ssa kuitenkin 60–70 prosenttia maaperästä katsotaan heikentyneeksi, mikä altistaa meidät entistä enemmän puutteelliselle ruokaturvalle ja äärimmäisille sääilmiöille. ·Noin 70 prosentissa EU:n maatalousmaasta on liikaa ravinteita, jotka vaikuttavat haitallisesti veden laatuun ja biologiseen monimuotoisuuteen. ·Noin 25 prosentilla Etelä-, Keski- ja Itä-Euroopan maa-alueista on suuri tai erittäin suuri aavikoitumisriski. ·Maa-alueiden pilaantumiseen liittyvien kustannusten arvioidaan olevan EU:ssa yli 50 miljardia euroa vuodessa. On aika toimia niin, että tulevat sukupolvet perivät puhtaan, tuottavan ja kestävän maaperän. Mahdollisuudet Nämä haasteet tarjoavat Euroopan maaperäsopimusta koskevalle missiolle ainutlaatuisen mahdollisuuden ·ottaa ihmiset mukaan ja muodostaa toimivia kumppanuuksia maaperän suojelemiseksi ja ennallistamiseksi eri aloilla ja alueilla